b'\n_START_ARTICLE_\nBas-gitara\n_START_SECTION_\nRazvoj 1930-ih i 1940-ih\n_START_PARAGRAPH_\nIzumitelj glazbenih instrumenata Paul Tutmarc razvio je elektri\xc4\x8dni bas sli\xc4\x8dan elektri\xc4\x8dnoj gitari koji je imao pragove i bio je namijenjen da se dr\xc5\xbei i svira vodoravno. Audiovoxov katalog iz 1935\xe2\x80\x936. godine (tako\xc4\x91er ima i gitaru s punim tijelom) je sadr\xc5\xbeavao vjerojatno prvi elektri\xc4\x8dni bas punog tijela i s pragovima namijenjen da se svira vodoravno \xe2\x80\x94 Model #736 Elektri\xc4\x8dni Kontrabas. Promjena u oblik "gitare" je u\xc4\x8dinila instrument lak\xc5\xa1im za dr\xc5\xbeanje i transport; dodatak pragova je omogu\xc4\x87io basistima da lak\xc5\xa1e sviraju u tonalitetu (tako\xc4\x91er je u\xc4\x8dinilo instrument lak\xc5\xa1im za nau\xc4\x8diti svirati). U tom razdoblju proizvedeno je oko 100-tinjak primjeraka ove bas giatre._NEWLINE__NEWLINE_I Tutmarcov sin Bud se 1947. godine ogledao u proizvodnji elektri\xc4\x8dnih bas-gitara prezentiraju\xc4\x87i sli\xc4\x8dan model pod brand nazivom Serenader bas. Model mu je na tr\xc5\xbei\xc5\xa1te distribuirala tvrtka L.D. Heater Music Co., iz Portlanda, u ameri\xc4\x8dkoj dr\xc5\xbeavi Oregon. Ova tvrtka bila je ujedno i prvi veliki, i va\xc5\xbeniji distributer op\xc4\x87enito glazbenih instrumenata na tr\xc5\xbei\xc5\xa1te. Unato\xc4\x8d ulo\xc5\xbeenim sredstvima i naporu, izumi obitelji Tutmarc nisu postigli na tr\xc5\xbei\xc5\xa1tu bitniji uspjeh.\n_START_SECTION_\nRazvoj 1950-ih\n_START_PARAGRAPH_\nSamouki elektri\xc4\x8dar Leo Fender uz pomo\xc4\x87 svog zaposlenika Georgea Fullertona razvio je prvi masovno proizvedeni elektri\xc4\x8dni bas u \'50-ima. Njegov Fender Precision Bass, predstavljen 1951., je postao \xc5\xa1iroko kopirani industrijski standard. Precision Bass (ili "P-bass") je evoluirao iz jednostavnog, nekontuniranog oblika tijela sli\xc4\x8dnom Telecasteru iz jednog dijela, s \xc4\x8detveropolnim jednostrukim elektromagnetom, u kontunirani oblik tijela s ugodno zakrivljenim rubovima. Jednostruki (ali dvodjelni) model elktromagneta proizveden je 1957. godine, a sli\xc4\x8dio je na elektromagnete za elektri\xc4\x8dnu mandolinu (tako\xc4\x91er Fenderov proizvod tog vremena). Ovaj novi model bio je spojenih zavojnica u serijski spoj, ali s novinom da su im polovi bili me\xc4\x91usobno obrnuti, \xc4\x8dime se stvorio u\xc4\x8dinak kao u dvostrukog elektromagneta._NEWLINE__NEWLINE_Tako je "Fender Bass" postao senzacionalni novi glazbeni instrument koji se lako svirao i prenosio kao elektri\xc4\x8dna gitara, i koji bi uklju\xc4\x8den u odgovaraju\xc4\x87e poja\xc4\x8dalo kontrolirano pru\xc5\xbeio \xc5\xbeeljenu glasno\xc4\x87u i ton. Prvi basista koji je koristio Fender Bass model bio je Monk Montgomery na glazbenoj turneji s poznatim ameri\xc4\x8dkim jaz vibrafonistom, udaraljka\xc5\xa1em i klavijaturistom Lionel Hamptonom \xc4\x8dlanom poslijeratnog velikog orkestra._NEWLINE__NEWLINE_Osim njega tu su jo\xc5\xa1 Shifty Henry i Roy Johnson s Louis Jordanovim Tympany Five jaz sastavom, koji su uz Bill Blacku basistom Elvis Presleya uistinu davne 1957. godine bili za\xc4\x8detnici u promoviranju Fenderove bas-gitare._NEWLINE_Nakon Fenderova uspjeha, i tvrtka Gibson 1953. godine predstavila je svoj Gibson violinski bas, polu\xc5\xa1uplji model u obliku kratke violine koji je stajao na tankoj metalnoj nozi, i mogao se svirati uspravno, ali i dr\xc5\xbee\xc4\x87i se u rukama vodoravno._NEWLINE__NEWLINE_Kasnije, 1958. godine model Gibson preimenovan je u elektri\xc4\x8dni bas Gibson EB-1, (model EB-1 je \'70-ih godina do\xc5\xbeivio svoje reizdanje, ali ovaj puta bez tanke metalne noge)._NEWLINE__NEWLINE_Gibson je 1958. godine predstavio model EB-2., elektri\xc4\x8dnu bas-gitaru tako\xc4\x91er \xc5\xa1upljeg tijela izgra\xc4\x91enu od javora, s dvjema tonskim karakteristikama. Model se mogao na\xc4\x87i i u Gibsonovu katalogu._NEWLINE__NEWLINE_Tvrtka Gibson je 1959. godine predstavila model Gibson EB-0 elektri\xc4\x8dnu bas-gitaru, koja je vrlo sli\xc4\x8dna Gibson SG elektri\xc4\x8dnoj gitari, mada su najraniji primjeri imali oblik tijela kao Les Paul Special s dvostrukim (dolje i gore) izrezom/odrezom (engl. double-cutaway)._NEWLINE_Dok mnogi Fenderovi modeli imaju elektromagnete montirane na poziciji izme\xc4\x91u vrata i mosta gitare, mnogi Gibsonovi raniji modeli imaju jedan dvostruki elektromagnet montiran izravno pri vratu gitare. Model EB-3 koji je predstavljen 1961. godine ima tako\xc4\x91er ugra\xc4\x91en "mini" dvostruki elektromagnet na poziciji pri mostu gitare. Sve do 1963. godine, do modela Gibson Thunderbird s 863,6 mm du\xc5\xbeinom skale (razmak izme\xc4\x91u vrha mosta, i vrha na kobilici gitare). Gibson je do tada proizvodio modele s kra\xc4\x87om du\xc5\xbeinom. Ovo je prvi Gibsonov model s dvostrukim elektromagnetima ugra\xc4\x91enih u tradicionalnom polo\xc5\xbeaju, otprilike na pola puta izme\xc4\x91u vrata i mosta gitare. Nakon Fendera, i Gibsona tijekom \'50-ih, i manji broj drugih proizvo\xc4\x91a\xc4\x8da odlu\xc4\x8dio se za proizvodnjom elektri\xc4\x8dnih bas-gitara, poput Kay Musical Instrument Company 1952. godine, i tvrtke Danelectro 1956. godine._NEWLINE__NEWLINE_Na njema\xc4\x8dkom sajmu "Musikmesse Frankfurt" 1956. godine predstavljen je model H\xc3\xb6fner 500/1 kojeg je oslanjaju\xc4\x87i se na tehniku gradnje violine dizajnirao i napravio poznati graditelj instrumenata, i predstavnik druge generacije poznate obitelji graditelja violina Walter H\xc3\xb6fner._NEWLINE__NEWLINE_Ovaj model poznat je po nazivu "Beatle Bass" koristio je popularni engleski glazbenik, tekstopisac i skladatelj Paul McCartney._NEWLINE__NEWLINE_Tvrtka Rickenbacker predstavila je 1957. godine svoj model Rickenbacker 4000. Ovaj model za razliku od Fenderovih, i Gibsonovih modela, kojima je vrat gitare pri\xc4\x8dvr\xc5\xa1\xc4\x87en vijcima ili zalijepljen za tijelo gitare, imaju vrat provu\xc4\x8den kroz cijelu du\xc5\xbeinu tijela gitare.\n_START_SECTION_\nRazvoj 1960-ih\n_START_PARAGRAPH_\nPredstavljen 1960. godine Fender Jazz Bass je bio poznat kao Deluxe Bass i bio je namijenjen da poprati Jazzmaster gitaru. Jazz Bass (\xc4\x8desto zvan "J-bass") je imao dva single-coil pickupa, jedan blizu mosta i jedan u poziciji Precision basa, svaki sa zasebnim kontrolama za glasno\xc4\x87u i ton. Vrat Jazz Bass-a je bio u\xc5\xbei kod zaglavlja nego u Precision basa (38,1 mm protiv 44,45\xc2\xa0mm). Druga vizualna razlika koja je odjelila Jazz Bass od Precision Bass-a je oblik tijela. Pozicije pickupova na basevima drugih proizvo\xc4\x91a\xc4\x8da su \xc4\x8desto zvani "P" ili "J" pickupovi, u srodstvu s Precision i Jazz basevima. Znakovito je da je Fender odlu\xc4\x8dio glavu Fender Jazz Bass modela obilje\xc5\xbeiti isti\xc4\x8du\xc4\x87i ga kao decal model. Fender je tako\xc4\x91er po\xc4\x8deo proizvodnju Mustang Bassa, instrumenta s duljinom skale od 762\xc2\xa0mm, koji su koristili basisti poput Tine Weymouth iz Talking Heads ("P" i "J" basevi imaju duljinu 863,6\xc2\xa0mm)._NEWLINE__NEWLINE_Zbog Fenderove dominacije na tr\xc5\xbei\xc5\xa1tu, \'50-ih i \'60-ih godina modeli bas-gitara \xc4\x8desto su nazivani kratko "Fender basevi". Tvrtka Gibson je 1961. godine tako\xc4\x91er je predstavila EB-3 model elektri\xc4\x8dnu bas-gitaru. Ovaj model je dizajniran s kra\xc4\x87om, 774,7\xc2\xa0mm du\xc5\xbeinom skale i bio je omiljen instrument \xc5\xa1kotskom glazbeniku i tekstopiscu Jack Bruceu.\n_START_SECTION_\nRazvoj 1970-ih\n_START_PARAGRAPH_\nOsnivanjem tvrtke Music Man od strane Tom Walkera, Forrest Whitea i Lea Fendera 1971. godine otpo\xc4\x8dela je jedna nova era dizajna modela elektri\xc4\x8dnih bas-gitari. Pravi predstavnik bio je Music Man StingRay, elektri\xc4\x8dna bas-gitara s ugra\xc4\x91enom aktivnom elektronikom, koja je glazbeniku omogu\xc4\x87ila puno ve\xc4\x87u uporabu lepeze tonova, sviranja raznih stilova i glazbenih \xc5\xbeanrova. Isti\xc4\x8du se i modeli identificirani uz odre\xc4\x91eni stil glazbe, kao npr., modeli Rickenbacker 4001 serije koji se ve\xc5\xbeu za progresivnu rock glazbu Chris Squirea, u engleskom rock sastavu Yes, i basist Geddy Lee u kanadskom rock sastavu Rush, dok je model StingRay u funk sastavu The Brothers Johnson koristio Louis Johnson._NEWLINE__NEWLINE_1971. godine predstavljen je predlo\xc5\xbeak modela elektri\xc4\x8dne bas-gitare koji je proizvela tvrtka Alembic Inc, \xc5\xa1to je kasnije postalo uvrije\xc5\xbeeno za "boutique", ili "high-end" modele. U biti radi se o skupim, po mjeri izgra\xc4\x91enim instrumentima koje su koristili samo rijetki glazbenici poput Jack Casadya, Chris Squirea i Stanley Clarkea. Modeli sadr\xc5\xbeavaju jedinstvene dizajne, ru\xc4\x8dno izra\xc4\x91ene dijelove, komponente i grafitne vratove. I ugra\xc4\x91ena elektronika bila je tako\xc4\x91er iznimne kvalitete. Sredinom 1970-ih tvrtka Alembic u suradnji s proizvo\xc4\x91a\xc4\x8dem bas-gitara Tobias proizvodi bas modele s \xc4\x8detiri, i pet \xc5\xbeica, s niskim B tonom._NEWLINE__NEWLINE_Basist Anthony Jackson je 1975. godine kod poznatog graditelja Carla Thompsona naru\xc4\x8dio svoju \xc5\xa1estero\xc5\xbei\xc4\x8dnu elektri\xc4\x8dnu bas-gitaru s rasponom \xc5\xbeica: B0-E1-A1-D2-G2-C3.\n_START_SECTION_\nRazvoj 1980-ih i 2000-ih\n_START_PARAGRAPH_\nPo\xc4\x8detkom 1980. godine dizajneri elektri\xc4\x8dnih bas-gitara istra\xc5\xbeivali su inovativne pristupe u dizajnu. Tako je ameri\xc4\x8dki kreator i inovator glazbenih instrumenata Ned Steinberger prvi puta krajem 1979. godine predstavio elektri\xc4\x8dnu bas-gitaru bez glave tijela. Njegov rad se tu nije zaustavio pa je 1980. godine nastavio sa svojim inovacijama koriste\xc4\x87i grafit, i drugi novi materijal, da bi 1984. godine predstavio TransTrem vibrato sustav. Nedugo potom 1987. godine tvrtka Guild Guitar Corporation predstavila je svoj Ashbory bass, model koji koristi \xc5\xbeice proizvedene od silikona. U model je ugra\xc4\x91en piezo-elektromagnet koji detektira vibraciju \xc5\xbeice pomo\xc4\x87u kristala. Du\xc5\xbeina skale je rezmjerno kratka, 457,2\xc2\xa0mm._NEWLINE__NEWLINE_Model je predstavljen kasnih 1980-ih na MTV Unplugged showu, koji je popularizirao predstavljanje sastava s akusti\xc4\x8dnim instrumentima, pa i s elektri\xc4\x8dnim bas-gitarama, i pripadaju\xc4\x87im im poja\xc4\x8dalima._NEWLINE__NEWLINE_Tijekom 1990-ih godina petero\xc5\xbei\xc4\x8dni modeli zbog niskog B tona postali su iznimno popularni, a s kori\xc5\xa1tenjem u gotovo svim \xc5\xbeanrovima glazbe (od metala, do laganih stvari) sve ve\xc4\x87i broj basista ih je koristio. \xc4\x8cak i prethodno skuplji "boutique" modeli postali su cjenovno dostupniji, i nalazili su sve vi\xc5\xa1e zainteresiranih korisnika._NEWLINE__NEWLINE_Od 2001. godine poneki proizvo\xc4\x91a\xc4\x87i ugra\xc4\x91uju digitalno modelirano sklopovlje unutar instrumenta, te uklju\xc4\x8deni u poja\xc4\x8dalo uspje\xc5\xa1no imitiraju zvuk od mnogih drugih elektri\xc4\x8dnih bas modela (npr., Line 6 kao Variax bass). Me\xc4\x91utim, tradicionalni dizajni poput Fender Precisiona, i Fender Jazz Bass-a zadr\xc5\xbeali su svoju popularnost konstantno do danas. U znak tomu 2011. godine povodom 60-te godi\xc5\xa1njice postojanja Precision modela, tvrtka Fender predstavila je novi Fender Jaguar Bass model.\n_START_SECTION_\nDizajn\n_START_PARAGRAPH_\nTijelo bas-gitare obi\xc4\x8dno je izra\xc4\x91eno od drveta, ali i od drugih materijala kao \xc5\xa1to je grafit (primjerice neki Steinbergovi dizajni). U biti izvorni materijal naj\xc4\x8de\xc5\xa1\xc4\x87e je od \xc5\xa1umske drvene mase koja raste u lokalnom podneblju. Za izradu tijela gitare naj\xc4\x8de\xc5\xa1\xc4\x87e se koristi joha, za vrat gitare javor, a za hvataljku na vratu palisander. Ne\xc5\xa1to manje se koristi za izradu tijela gitare mahagonij, jasen, orah i topola zatim, mahagonij za izradu vrata gitare, i javor ili eban za izradu hvataljke vrata._NEWLINE__NEWLINE_Ostale radnje na modelu uklju\xc4\x8duju zavr\xc5\xa1ni dizajn (zavr\xc5\xa1nica), kao \xc5\xa1to su rezbareni ukrasi na tijelu ili vratu gitare, i zavr\xc5\xa1no lakiranje cijelog modela. Sloboda dizajna graditelju pru\xc5\xbea odstupanje od klasi\xc4\x8dnih ideja, pa tako imamo modele bas-gitara s ugra\xc4\x91enim ma\xc5\xa1inicama u mostu gitare ("headless bass") poput Steinbergova, ili modela Hohnerova dizajna koji su izra\xc4\x91eni od laganog sinteti\xc4\x8dkog materijala. u ve\xc4\x87ine modela modela tijela su izra\xc4\x91ena od punog drveta, ali ona tako\xc4\x91er mogu biti i polu\xc5\xa1uplja \xc5\xa1to im pove\xc4\x87ava rezonanciju, a i smanjuje te\xc5\xbeinu modela. Modeli mogu biti gra\xc4\x91eni i potpuno \xc5\xa1uplji, \xc5\xa1to \xc4\x87e im potpuno promjeniti ton, i sami odjek instrumenta. Upotrba umjetnih materijala (npr., BassLaba) omogu\xc4\x87ila je gradnju tijela slo\xc5\xbeenih oblika._NEWLINE_Akusti\xc4\x8dna bas-gitara obi\xc4\x8dno je opremljena s piezo-elektromagnetom i bas poja\xc4\x8dalom._NEWLINE__NEWLINE_Glazbenicima su dostupni i ru\xc4\x8dno ra\xc4\x91eni instrumenti koje proizvode visoko kvalificirani graditelji. I materijali egzoti\xc4\x8dnog drveta poput bubinga (dobra kvaliteta tona i lijepi estetski izgled), ili guibourtia ehie za izradu tijela gitare tako\xc4\x91er su dostupni, kao i lagani kompozitni grafit za izradu vrata gitare. Egzoti\xc4\x8dno drvo po pravilu se koristi za izgradnju skupljih modela, na primjer tvrtka Alembic koristi drvo cocobolo za izradu tijela modela ili zbog estetskog izgleda samo za presvla\xc4\x8denje gornjeg sloja tijela. Modeli Warwick bas-gitare tako\xc4\x91er su poznate po egzoti\xc4\x8dnom tvrdom drvetu, s tim da im je ve\xc4\x87ina vrata gitare izra\xc4\x91ena od ovangkol drveta, a hvataljka na vratu od wenge, ili ebanova drveta._NEWLINE_Zajedni\xc4\x8dko obilje\xc5\xbeje svih skupljih modela je dizajniranje spoja vrata gitare tako da on ne bude glodan od jednog komada drveta s tijelom gitare, ili da kao u utor d\xc5\xbeepa bude pri\xc4\x8dvr\xc5\xa1\xc4\x87en vijcima ili zalijepljen za tijelo, nego da isti bude "provu\xc4\x8den" po du\xc5\xbeini (kao greda) kroz cijelo tijelo gitare. Vrat gitare se tada sastoji od jednog, dva ili vi\xc5\xa1e pru\xc5\xbenih slojeva drveta (du\xc5\xbeih od hvataljke vrata) koji obra\xc4\x91eni tehnolo\xc5\xa1kim procesom \xc4\x8dine \xc4\x8dvrstu, i kompaktnu jednu cijelinu. U tom slu\xc4\x8daju i tijelo gitare mo\xc5\xbee biti izra\xc4\x91eno od dviju krilnih ploha me\xc4\x91usobno uvezane s vi\xc5\xa1e slojeva. Modeli s provu\xc4\x8denim vratom kroz tijelo gitare prije su ve\xc4\x87inom bili ru\xc4\x8dno ra\xc4\x91eni "boutique" modeli, ali danas takve modele bas-gitara i serijski proizvode proizvo\xc4\x91a\xc4\x87i poput tvrtke Ibanez, (BTB serija)._NEWLINE__NEWLINE_Modeli kojima je vrat gitare dizajniran tako da je pri\xc4\x8dvr\xc5\xa1\xc4\x87en za tijelo gitare nikako ne spadaju nu\xc5\xbeno, niti se smatraju za modele ni\xc5\xbeeg cjenovnog razreda, nego se za takve proizvo\xc4\x91a\xc4\x8de poput Fendera smatra da ostaju dosljedni svojoj trdicionalnoj proizvodnji._NEWLINE_Pri dizajnu vrata gitare bitna stavka je odrediti mu du\xc5\xbeinu skale. Za Fenderove modele elektri\xc4\x8dnih bas-gitara recimo "standardna" (zato \xc5\xa1to je naj\xc4\x8de\xc5\xa1\xc4\x87a) mjera du\xc5\xbeine iznosi 863,6\xc2\xa0mm. Me\xc4\x91utim, postoji \'violinski bas\' model poput H\xc3\xb6fner 500/1 s "kratkom" skalom, od 762\xc2\xa0mm kojeg je koristio engleski glazbenik, pjeva\xc4\x8d i skladatelj Paul McCartney u sastavu The Beatles, pa i Fenderov Mustang Bass pripada u modele s kratkom skalom. Ovakvi modeli bas-gitara bili su omiljeni kod glazbenika s kra\xc4\x87im rukama, dok modeli s du\xc5\xbeinama skale od 889\xc2\xa0mm, 901,7\xc2\xa0mm i 914,4\xc2\xa0mm bili su dosatupni samo kao skuplja "boutique" glazbala. Od 2001. godine i modeli s "ekstra dugom" skalom postaju dostupni tr\xc5\xbei\xc5\xa1tu. Ovi modeli ostvaruju ve\xc4\x87u napetost na \xc5\xbeici, \xc5\xa1to pogoduje petero\xc5\xbei\xc4\x8dnim i \xc5\xa1estero\xc5\xbei\xc4\x8dnim modelima bas-gitara bolje definiranje niskog B tona (odnosno drop-D na \xc4\x8detvero\xc5\xbei\xc4\x8dnim modelima).\n_START_SECTION_\nModeli s pragovima, i bez pragova\n_START_PARAGRAPH_\nKlasi\xc4\x8dni dizajn bas-gitare je model s hvataljkom vrata u koju su utisnuti pragovi, koji cijelu hvataljku vrata dijele na polutonove (sli\xc4\x8dno kao i kod hvataljke vrata elektri\xc4\x8dne gitare). Izvorni Fenderovi basevi imaju 20. pragova, dok novije verzije baseva mogu imati 24., pa i vi\xc5\xa1e pragova. Mi\xc5\xa1ljenje je mnogih glazbenika da gitara bez pragova zbog ja\xc4\x8deg pritiska \xc5\xbeice na drvo, kao u primjeru kontrabasa pru\xc5\xbea izra\xc5\xbeajniji zvuk. Uz to glazbenik lak\xc5\xa1e (prsti mu bolje klize po hvataljci vrata bez pragova) izvodi tehnike sviranja kao \xc5\xa1to je glissando, vibrato, ali i sviranje tonova kratkog trajanja poput \xc4\x8detvrtinki._NEWLINE__NEWLINE_Basisti podjednako koriste modele bez, i s pragovima, \xc5\xa1to sve zavisi od vrste glazbe, pa do materijala za izgradnju, a i samih karakteristika modela potrebnog glazbeniku za njegovo glazbeno izra\xc5\xbeavanje. Za spomenuti je u tom smislu nastup basiste Pina Palladina, koji je tijekom \'80-ih s modelom bas-gitare bez pragova napravio istinski "glazbeni bum" okupiv\xc5\xa1i oko sebe dru\xc5\xa1tvo vrsnih glazbenika poput Erica Claptona, i Davida Gilmoura._NEWLINE__NEWLINE_Me\xc4\x91utim, zbog granjanja glazbenih \xc5\xbeanrova kasnih \'90-ih u trend se opet vra\xc4\x87aju modeli bas-gitara s pragovima, dok modeli bez pragova ostaju povezani uz jazz, i jazz rock stil glazbe. Rijetki su metal basisti poput Steve DiGiorgioa, i Colin Edwin koji sviraju progresivni rock, a da koriste model bas-gitare bez pragova. Tu se isti\xc4\x8de i studijski glazbenik Tony Levin koji je pratio nastupe engleskog glazbenika Peter Gabriela tijekom njegove post Genesis solo karijere._NEWLINE_Prvi model bas-gitare bez pragova napravio je 1961. godine engleski glazbenik Bill Wyman, tako \xc5\xa1to je s jeftinog japanskog modela skinuo pragove. a prva industrijska proizvodnja modela bez pragova po\xc4\x8dela je s Ampegovim modelom AUB-1 proizvedenim 1966. godine. Nedugo iza Ampegova modela, i Fender je 1970. godine predstavio svoj model bez pragova. Iste godine, basist Rick Danko u sastavu The Band koristio je modificirani Ampegov model u koji je ugradio Fenderove elektromagnete. Isti model bas-gitare koristio je 1971. godine s istim sastavom pri snimanju glazbenog albuma Cahoots, i Rock of Ages. Zabilje\xc5\xbeena je poznata Dankova izjava da: - svirati bas-gitaru bez pragova je pravi izazov, gdje se uistinu mora koristiti "sluh"._NEWLINE__NEWLINE_U ranim \'70-im godinama jazz rock basist Jaco Pastorius sa svog Fender Jazz modela skinuo je pragove, a prazne utore u hvataljci popunio je kitom za drvo, i premazao epoksidnom smolom. Za modele premazane ovom smolom korisniku osim budu\xc4\x87eg lak\xc5\xa1eg odr\xc5\xbeavanja zna\xc4\x8di i postizanje ve\xc4\x87e izdr\xc5\xbeljivosti hvatljke. Sveukupni ton instrumenta u takvoj zavr\xc5\xa1nici znatno je svjetliji. Ostavljane to\xc4\x8dke markera tonova po sredini hvataljke slu\xc5\xbei glazbeniku kao orjentaciona vodilja, s time da su dizajnom kasnije pomaknuti na stranu hvataljke vrata gitare._NEWLINE__NEWLINE_Ve\xc4\x87ina baseva dizajnirani su kao \xc4\x8detvero\xc5\xbei\xc4\x8dni modeli, ali svakako su dostupni i modeli s pet, pa i \xc5\xa1est \xc5\xbeica. Modeli bez pragova s vi\xc5\xa1e od \xc5\xa1est \xc5\xbeica dostupni su kao modeli \'boutique\', ili zasebni modeli ra\xc4\x91eni po narud\xc5\xbebi.\n_START_SECTION_\nAlternativni na\xc4\x8dini uga\xc4\x91anja\n_START_PARAGRAPH_\nBasisiti nastoje ugoditi svoje bas-gitare tako da si osiguraju \xc5\xa1to pro\xc5\xa1ireniju uporabu tonskog raspona, sviranje u vi\xc5\xa1e oktava u \xc5\xa1to vi\xc5\xa1e pozicija, kao i druge pogodnosti. Kako na standardnim modelima s \xc4\x8detirima \xc5\xbeicama, ili onima s vi\xc5\xa1e \xc5\xbeica, tako svoje glazbeno umije\xc4\x87e pokazuju i na modelima bas-gitara koji imaju manje \xc5\xbeica od standardnih \xc4\x8detiriju, kao: bas-gitare s jednom \xc5\xbeicom, s dvjema \xc5\xbeicama, i s trima \xc5\xbeicama koji je ugo\xc4\x91en na E-A-D visinu tona._NEWLINE__NEWLINE_Uga\xc4\x91anje: tenor bass ugo\xc4\x91en na A-D-G-C visinu tona kojeg koriste basisti Stanley Clarke, Victor Wooten i Stu Hamm. Zatim, piccolo bass koji se uga\xc4\x91a kao klasi\xc4\x8dni \xc4\x8detvero\xc5\xbei\xc4\x8dni model, a koristi ga ameri\xc4\x8dki jazz glazbenik Stanley Clarke._NEWLINE__NEWLINE_Za spomenuti su jo\xc5\xa1 modeli s osam, deset, dvanaest i petnaest \xc5\xbeica koji se grade po pravilu kao i elektri\xc4\x8dne gitare. \xc5\xbdice na ovakvim bas modelima raspore\xc4\x91ene su po skupinama, po dvjema, ili trima zajedno, kako bi ih basist odsvirao istovremeno._NEWLINE__NEWLINE_Na primjer:_NEWLINE__NEWLINE_- model s osam \xc5\xbeica ima skupine po EE-AA-DD-GG (\xc4\x8detiri \xc5\xbeice u dvjema skupine)._NEWLINE__NEWLINE_- model s deset \xc5\xbeica ugo\xc4\x91eni su u oktavi (kao petero\xc5\xbei\xc4\x8dni model s dodanim niskim B tonom)._NEWLINE__NEWLINE_- model s dvanaest \xc5\xbeica ima skupine po EEE-AAA-DDD-GGG (\xc4\x8detiri \xc5\xbeice po tri skupine. Na ovom modelu standardni nagib \xc5\xbeica dizajnom je nadopunjen vi\xc5\xa1om kosinom za \xc5\xbeice u oktavi._NEWLINE__NEWLINE_- model s petnaest \xc5\xbeica uga\xc4\x91a se na EEE-AAA-DDD-GGG-CCC visinu tona. Ovaj na\xc4\x8din uga\xc4\x91anja razvio je Jauqo III-X._NEWLINE_Basevi pro\xc5\xa1irenog raspona su elektri\xc4\x8dne bas-gitare s ve\xc4\x87im frekvencijskim rasponom od standardnih modela s \xc4\x8detiri \xc5\xbeice. I modeli ugo\xc4\x91eni jednu oktavu ni\xc5\xbee od modela s \xc4\x8detiri \xc5\xbeice tako\xc4\x91er se smatraju modelima pro\xc5\xa1irenog raspona._NEWLINE__NEWLINE_Naru\xc4\x8deni model sa sedam \xc5\xbeica (B0-E1-A1-D2-G2-C3-F3) 1987. godine izgradio je graditelj Michael Tobias za basistu Garry Goodmana. Ovaj model bio je rani primjer bas-gitare s uga\xc4\x91anjem vi\xc5\xa1e od \xc5\xa1est pojedina\xc4\x8dnih \xc5\xbeica. Sli\xc4\x8dne modele, ali s osam i devet \xc5\xbeica gradila je tvrtka Conklin._NEWLINE__NEWLINE_Zanimljivo je za izdvojiti i rad graditelja David Minnieweathera 2005. godine, i njegov Guitarbass model s deset \xc5\xbeica pravljen za multi glazbenika John Woolleya. U model je po Johnovom nacrtu sinkroniziranim dizajnom spojena elektri\xc4\x8dna gitara (E-A-D-G-B-E), i kalsi\xc4\x8dni bas s \xc4\x8detiri (E-A-D-G) \xc5\xbeice. Tijelo gitare izra\xc4\x91eno je od afri\xc4\x8dkog bijelog drveta, vrat gitare (devet dijelova) od javora (vrat basa ima 14., a gitarski 22. praga). Duljina vrata bas skale iznosi 340\xc2\xa0mm, a gitare 640\xc2\xa0mm._NEWLINE__NEWLINE_Graditelj Michael Adler 2004. godine izgradio je prvi jedanaestero\xc5\xbei\xc4\x8dni bas, i prvi je naredne godine izvr\xc5\xa1io kompletnu pripremu i oglede za gradnju dvanaestero\xc5\xbei\xc4\x8dnog modela. Modeli ovog graditelja imaju isti tonski raspon kao i klavir._NEWLINE__NEWLINE_I tvrtka Ibanez je 2009. godine predstavila svoj SR7VIISC model, s 760\xc2\xa0mm du\xc5\xbeinom skale. Model nazvan kri\xc5\xbeancem izme\xc4\x91u basa i gitare uga\xc4\x91a se na B-E-A-D-G-C-E visinu tona.\n_START_SECTION_\nBas poja\xc4\x8dala i efekti\n_START_PARAGRAPH_\nKao i elektri\xc4\x8dne gitare, tako i bas-gitare povezane s poja\xc4\x8dalom preko zvu\xc4\x8dnika reproduciraju ton. Basisti za poja\xc4\x8dala mogu koristit: kombo modele (zvu\xc4\x8dnik i glava poja\xc4\x8dala su zajedno u jednom kabinetu), ili modele poja\xc4\x8dala sa zasebnom glavom poja\xc4\x8dala i zvu\xc4\x8dni\xc4\x8dkom kutijom. U nekim slu\xc4\x8dajevima bas-gitara se mo\xc5\xbee koristiti preko velikih PA (public address) sustava ozvu\xc4\x8denja, ili da se pomo\xc4\x87u DI-boxa signal izravno usmjeri u miks-pult (miksetu), a odatle do glavnih monitor zvu\xc4\x8dnika. Po\xc4\x8detkom 1990-ih, i pojavom signalnih procesora poput ekvilajzera, kompresora i drugih ure\xc4\x91aja za modeliranje i oblikovanje zvuka, zvuk bas-gitare poprima jednu drugu dimenziju. Raznim elektroni\xc4\x8dkim pomagalima po\xc4\x8dev\xc5\xa1i od samog poja\xc4\x8dala koje je dizajnirano da uspje\xc5\xa1no modelira zvuk, do raznih drugih modela efekta, pa do uporabe raznih procesorskih simulatora koji imaju pregr\xc5\xa1t opcija i omogu\xc4\x87nosti, od najjednostavnije da bas-gitari s pragovima pru\xc5\xbei mogu\xc4\x87nost imitiranja zvuka bas-gitare bez pragova._NEWLINE__NEWLINE_U pravilu efekti do punog izra\xc5\xbeaja dolaze prilikom nastupa u \xc5\xbeivo (ali i pri svirkama u studiju). Obi\xc4\x8dno se koriste s elektri\xc4\x8dnim gitarama, basevima i instrumentima s tipkama. Iako se naj\xc4\x8de\xc5\xa1\xc4\x87e koriste s elektri\xc4\x8dnim ili elektroni\xc4\x8dkim glazbalima, efekti se uspje\xc5\xa1no koriste i s akusti\xc4\x8dnim instrumentima, bubnjevima, i u vokalnoj glazbi.\n_START_SECTION_\nStoje\xc4\x87i, ili sjede\xc4\x87i stav\n_START_PARAGRAPH_\nVe\xc4\x87ina basista dok sviraju stoje, mada je u velikim ansamblima, pri uzvedbi akusti\xc4\x8dnih \xc5\xbeanrova (kao \xc5\xa1to je folklorna glazba) i sli\xc4\x8dno, prihva\xc4\x87en i sjede\xc4\x87i stav. Neki basisiti poput Jah Wobblea dok sviraju prakticiraju naizmjeni\xc4\x8dni stav stajanja, i sjedenja. Odabir stava sviranja osobni je izbor svakog basiste, jer mu \'on\' treba omogu\xc4\x87iti najlak\xc5\xa1u prezentaciju glazbene izvedbe. Kad sjedi, basist de\xc5\xa1njak lagano je uravnote\xc5\xbeio instrument na desnom bedru (u primjeru klasi\xc4\x8dne gitare, ona je usidrena na lijevom bedru). Balansiranje bas-gitare na lijevom bedru opona\xc5\xa1a na\xc4\x8din stoje\xc4\x87eg stava, dopu\xc5\xa1taju\xc4\x87i manje razlike izme\xc4\x91u stoje\xc4\x87e, i sjede\xc4\x87e pozicije._NEWLINE__NEWLINE_Balansiranje bas-gitare na desnom bedru omogu\xc4\x87ava bolji pristup vratu, i hvataljci vrata gitare u cijelosti, a naro\xc4\x8dito sviranje u poziciji donjih pragova gitare.\n_START_SECTION_\nNa\xc4\x8dini sviranja\n_START_PARAGRAPH_\nZa razliku od kontrbasa (uspravnog basa), elektri\xc4\x8dna bas-gitara svira se tako da ju basist dr\xc5\xbei vodorovno preko tijela. Identi\xc4\x8dno tako svira se i elektri\xc4\x8dna gitara. \xc5\xbdice na bas-gitari basist mo\xc5\xbee trzati/okidati prstima, ili pomo\xc4\x87u tzalice. Bas gitara je specifi\xc4\x8dan instrument kojem u skladbi nije zada\xc4\x87a da stvara melodiju, nego da nadopunjava harmoniju.\n_START_SECTION_\nSviranje prstima\n_START_PARAGRAPH_\nOvo je na\xc4\x8din sviranja gdje basist trza \xc5\xbeicu ka\xc5\xbeiprstom desne ruke. Ovaj na\xc4\x8din sviranja naziva se pizzicato (tal. pizzicato = trzano, u\xc5\xa1tipnuto), skra\xc4\x87ena oznaka pizz. Primjenom ovog na\xc4\x87ina sviranja najbolje zvu\xc4\x8de tonovi praznih \xc5\xbeica, a \xc5\xa1to su \xc5\xbeice dulje, i deblje, pizzicato \xc4\x87e biti melodi\xc4\x8dniji. U rijetkim slu\xc4\x8dajevima basist pri izvedbi pizzicata, kod trzanja slobodnih \xc5\xbeica pri brzom tempu mo\xc5\xbee si pomo\xc4\x87i i lijevom rukom. U notnom zapisu tad bi iznad tonova namjenjenim lijevoj ruci bio pridodan kri\xc5\xbei\xc4\x87 (+). Ova tehnika sviranja spada u slo\xc5\xbeenije tehnike izvo\xc4\x91enja, i prakti\xc4\x8dno se primjenjuje samo u virtuozno solisti\xc4\x8dkim skladbama. Utjecajni ameri\xc4\x8dki basist James Jamerson, poznat jo\xc5\xa1 iz vremena suradnje s diskografskom kompanijom Motown, svirao je komplicirane bas dionice koriste\xc4\x87i se samo ka\xc5\xbeiprstom desne ruke. Stil sviranja ka\xc5\xbeiprstom koji je on prakticirao nazvan je "the hook" stilom. Op\xc4\x87enito, stil sviranja prstima podr\xc5\xbeava razne varijacije, a jedna od njih je i odmaranje ruke, tako da bas-gitarista usidri palac desne ruke na poklopcu elektromagneta, odnosno, lijeve ruke sa strane hvataljke vrata (pojava u basista kod kojih je izra\xc5\xbeen utjecaj sviranja kontrabasa). Alternativno bas-gitarista mo\xc5\xbee odmoriti ruku, ako palac opu\xc5\xa1teno usidri na donjim \xc5\xbeicama, ili onim koje trenutno ne koristi._NEWLINE__NEWLINE_Za napomenuti su basisti Monk Montgomery, i Bruce Palmer, koji tehnikom trzanja palcem \xc5\xbeice prema dolje, uspje\xc5\xa1no opona\xc5\xa1aju tehniku sviranja kontrabasa, i time dobivaju kratki, odrezani, mutni ton. Kori\xc5\xa1tenje palca pri sviranju bas-gitare predvidio je i Fender, dodavaju\xc4\x87i svojim modelima "dr\xc5\xbea\xc4\x8d palca" montiran ispod \xc5\xbeica na plo\xc4\x8di gitare. Suprotno svom imenu, dr\xc5\xbea\xc4\x8d palca nije slu\xc5\xbeio da bi basist na njemu odmorio ruku, nego je bio sidro ostalim prstima dok se palcem trzalo po \xc5\xbeicama. Dr\xc5\xbea\xc4\x8d palca je na modelima od 1970. bio premje\xc5\xa1ten iznad \xc5\xbeica, a na modelima iz \'80-ih godina dr\xc5\xbea\xc4\x8d palca nije prisutan.\n_START_SECTION_\nSviranje trzalicom\n_START_PARAGRAPH_\nOsim bas-gitare mogu se svirati svi trzala\xc4\x8dki instrumenti. Trzalice se danas proizvode od plastike, najlona, drveta, kamena, metala, pa \xc4\x8dak i stakla. Obi\xc4\x8dno u obliku za\xc5\xa1iljene suze ili trokuta. Osnovni je princip uporabe trzalice da ju basist dr\xc5\xbee\xc4\x87i u ruci na polo\xc5\xbeaju iznad elektromagneta ostvari titraj po \xc5\xbeicama. Ako se titraj ostvari bli\xc5\xbee mostu gitare dobiveni harmonici (alikvotni tonovi) biti \xc4\x87e svjetliji, dok titraj bli\xc5\xbei vratu gitare pru\xc5\xbeit \xc4\x87e manje izra\xc5\xbeajniji, i bla\xc5\xbei ton.\n_START_SECTION_\nSlap, i pop tehnika\n_START_PARAGRAPH_\nPrimjenjuje se u mnogim vrstama glazbe, ali ponajvi\xc5\xa1e u latinskoj, funk i u raznim pop stilovima. Slap tehnika polako postaje sve vi\xc5\xa1e sinonim za op\xc4\x87enito kvalitetno sviranja bas-gitare, a mi\xc5\xa1ljenje mnogih basista je da sviraju\xc4\x87i slap pove\xc4\x87avaju si cjelokupnu glazbenu svestranost._NEWLINE__NEWLINE_Jedinstveni slap zvuk stvara se u sredi\xc5\xa1njem zglobu palca, koji omogu\xc4\x87ava vanjskoj strani palca udarac na \xc5\xbeicu koja \xc4\x87e stvoriti sna\xc5\xbenu vibraciju prema pragu, i time proizvesti specifi\xc4\x8dni, prepoznatljivi ton koji zve\xc4\x8di. U klasi\xc4\x8dnoj svirci prstima ovakav se ton ina\xc4\x8de izbjegava, ali u slap tehnici basisti ga upravo preferiraju._NEWLINE__NEWLINE_* Pop je tehnika koju basist u\xc4\x8di kao drugi dio radnje prilikom svladavanja slap tehnike. Nakon slap udarca palca prema dolje na \xc5\xbeicu naj\xc4\x8de\xc5\xa1\xc4\x87e se ka\xc5\xbeiprstom kratko podi\xc5\xbee i okida \xc5\xbeica prema gore, koja potom otpu\xc5\xa1tena pada nazad prema hvataljci vrata, gdje slobodna lije\xc5\xbee preko pragova i proizvodi ve\xc4\x87 prepoznatljiv ton._NEWLINE__NEWLINE_Poznati ameri\xc4\x8dki basist, skladatelj, i glazbeni producent Victor Wooten popularizirao je sli\xc4\x8dan stil, "dvostruki udarac" (engl. duoble thump) gdje palac prolazi, ili jo\xc5\xa1 bolje propada dolje izme\xc4\x91u npr., A i E \xc5\xbeice, i na povratku gore okida E \xc5\xbeicu._NEWLINE__NEWLINE_Slap, i pop stil, koriste mnogi basisti nevezano za \xc5\xbeanr glazbe koji sviraju. U rock glazbi to su basisti Jean-Jacques Burnel i Les Claypool, u metal glazbi Eric Langlois, Martin Mendez, Fieldy i Ryan Martinie. U jazz rock glazbi Marcus Miller, Victor Wooten i Alain Caron._NEWLINE__NEWLINE_Slap stil sviranja popularizirali su tijekom \'80-ih, i \'90-ih godina basisti Mark King u engleskom pop rock sastavu Level 42, Pino Palladino (bio \xc4\x8dlan John Mayer Trio, i basist rock grupe The Who). Zatim, basist Flea u sastavu Red Hot Chili Peppers, i Alex Katunich u ameri\xc4\x8dkom rock sastavu Incubus.\n_START_SECTION_\nSpank bass\n_START_PARAGRAPH_\nGlazbena tehnika koja je nastala od slap, i pop tehnike. Ova tehnika tretira elektri\xc4\x8dnu bas-gitaru kao udaraljke, gdje basist otvorenim dlanom iznad elektromagneta udara po \xc5\xbeicama i tako proizvodi ton.\n_START_SECTION_\nFunk fingers\n_START_PARAGRAPH_\nOvo je uistinu rijetka tehnika koju je tijekom snimanja albuma So, uz pomo\xc4\x87 tehni\xc4\x8dara Andy Moorea razvio ameri\xc4\x8dki progresivni rock basist Tony Levin. Tehnika se svodi na to da basist izme\xc4\x91u prstiju zaglavi drvene bubnjarske bati\xc4\x87e, i njima poklapa \xc5\xbeice iznad elektromagneta.\n_START_SECTION_\nPalm-mute\n_START_PARAGRAPH_\nPalm-mute je u osnovi jednostavna tehnika koju basisti \xc4\x8desto koriste. Primjenjuje se tako da basist vanjski rub dlana desne ruke (de\xc5\xa1njak) stavi preko \xc5\xbeice, odmah iza sedla mosta, i u tom polo\xc5\xbeaju ostvari titraj \xc5\xbeice. Dobiveni ton u pravilu je kratak, prigu\xc5\xa1en i tih. Tehnika palm-mute uspje\xc5\xa1no se izvodi trzalicom, ali i s prstima. Dizanjem, i spu\xc5\xa1tanjem dlana, ostvaruje se dodatna paleta boji tona, a dobiveni ton tada varira za svaku \xc5\xbeicu, odnosno odre\xc4\x91eni ton na njoj. Istaknuti primjer tomu je engleski glazbenik, skladatelj i pjeva\xc4\x8d Paul McCartney, koji je \xc4\x8dak nekoliko desetlje\xc4\x87a tehniku palm-mute svirao trzalicom._NEWLINE__NEWLINE_I poznati engleski multi instrumentalist i skladatelj Sting, tako\xc4\x91er u svojim nastupima koristi se tehnikom palm-mute, ali \xc4\x8desto ju umjesto trzalicom izvodi s palcom i ka\xc5\xbeiprstom.\n_START_SECTION_\nZabavna glazba\n_START_PARAGRAPH_\nBas gitara uz bubnjeve temeljni je glazbeni instrument koji prati ritam, i odr\xc5\xbeava sklad ukupne harmonije skladbe. Kao \xc4\x8dlan ritam sekcije koristi se u rock, i popularnoj zabavnoj glazbi, gdje se uklapa i slijedi pratnju akorda. Osnovnu ritam sekciju obi\xc4\x8dno \xc4\x8dini ritam gitara ili elektri\xc4\x8dni klavir, ili oboje, bas-gitara i bubnjevi. Ve\xc4\x87e glazbene skupine \xc4\x8desto pridodaju solo gitaru, klavijatere ili udaraljke._NEWLINE__NEWLINE_Unato\xc4\x8d mnogim razli\xc4\x8ditim glazbenim stilovima u kojima se koristi bas-gitara, kao i u zabavnoj glazbi ona ima gotovo identi\xc4\x8dnu ulogu: dr\xc5\xbei na okupu cijeli harmonijski okvir gdje \xc4\x8desto zajedno s bubnjevima nagla\xc5\xa1ava progresiju takta skladbe. Koliko \xc4\x87e bas dionica koju u skladbi treba odsvirati basist biti zahtjevna uveliko ovisi o stilu glazbe. Tako, u nekim pop stilovima \'80-ih godina bas dionice u skladbi su proste, jednostavne. Cijela te\xc5\xbeina preba\xc4\x8dena je u prednji plan prema vokalu, i na melodijske instrumente. Nasuprot tome, u reggae, funk ili hip-hop glazbi cijela skladba mo\xc5\xbee biti bazirana upravo ba\xc5\xa1 na sviranju kompliciranih bas dionica._NEWLINE__NEWLINE_U tradicionalnoj ameri\xc4\x8dkoj country, folk rock, i drugim srodnim glazbama bas-gitara \xc4\x8desto prati osnovni ritam u promjeni akorda. U \xc4\x8dika\xc5\xa1kom bluesu, basist \xc4\x8desto svira razne dijagrame skale, u blues rock osim blues skala, sviraju se riffovi (riff = kratka muzi\xc4\x8dka forma/tema svirana u obliku kru\xc5\xbenog \xc5\xa1ablona). U metal glazbi bas-gitarista uz ritam gitaristu mo\xc5\xbee svirati zajedno s njim slo\xc5\xbeenije riffove (u ni\xc5\xbeoj, ili vi\xc5\xa1oj oktavi). Ovisno o vrsti stila dok ostali instrumenti koriste stanku, bas uz pratnju babnjeva (ili ne) mo\xc5\xbee i da svira solo. U rock glazbi tijekom stanke bas-gitara mo\xc5\xbee kao i ostali koristiti stanku, svirati riff, ili u stanci jednostavno kuckati po tijelu bas-gitare. U progresivnom rock i art rock \xc5\xbeanru basist zajedno s vokalom, ili solo gitarom, mo\xc5\xbee svirati melodijske dionice.\n_START_SECTION_\nJazz, i jazz rock glazba\n_START_PARAGRAPH_\nU jazz glazbi elektri\xc4\x8dna bas-gitara je relativno mlad instrument. Veliki sastavi iz \'30-ih, i \'40-ih godina iz vremena swinga, i iz \'50-ih sa stilom bepop i hard bop koristili su kontrabas. Elektri\xc4\x8dna bas-gitara po\xc4\x8dela se koristiti u kasnim \'60-im, i po\xc4\x8detkom \'70-ih godina omogu\xc4\x87iv\xc5\xa1i da se rock stil pomje\xc5\xa1a s jazz glazbom, \xc5\xa1to je iznjedrilo novi glazbeni stil nazvan jazz-rock glazba. Primjena elektri\xc4\x8dne bas-gitare u jazz rocku, i rock glazbi omogu\xc4\x87ilo je da se koristi i na otvorenim stadionskim koncertima. Za razliku od kontrabasa priklju\xc4\x8dena na sna\xc5\xbeno poja\xc4\x8dalo neuporedivo ima glasniji ton. U jazz glazbi elektri\xc4\x8dna bas-gitara koristi se za pratnju, za sviranje samostalnih solo dionica, za sviranje klasi\xc4\x8dnih jazz dionica ili glatkih \xc4\x8detvrtinskih taktova imitiraju\xc4\x87i tako kontrabas. U latino, salsi ili rock glazbi unosom jazz rock napjeva, bas-gitarista u suradnji s bubnjarem mo\xc5\xbee svirati brze ritmi\xc4\x8dke figure u sinkopi (sinkopa = ritmi\xc4\x8dka figura koja spaja laku, i te\xc5\xa1ku dobu)._NEWLINE__NEWLINE_Za razliku od ve\xc4\x87ine popularnih stilova glazbe elektri\xc4\x8dna bas-gitara u jazz okru\xc5\xbeenju preferira puno vi\xc5\xa1e sviranja solo dioanica. Tijekom jazz koncerta basist \xc4\x8desto prakticira sviranje izrazito duga, improvizirana sola (engl. blowing). U ve\xc4\x87ini rock skladbi bas-gitara priklanja se sviranju pratnje ritma koji prekidaju kratke stanke, ili kra\xc4\x87e solo dionice. U jazz glazbi, bez obzira na ritmi\xc4\x8dke, ili solo figure, basist nastoji stvoriti plesnu ritmi\xc4\x8dku podlogu sli\xc4\x8dnu po na\xc4\x8delima swinga, i groove glazbe.'